На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносци и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ», число 14/15) и чл. 15. и 16. пасус 2. Покраїнскей скупштинскей одлуки о покраїнскей управи («Службени новини АПВ», число 37/14 и 54/14 - др. одлука), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**o ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ, НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ ОСНОВНОГО И ШТРЕДНЬОГО ОБРАЗОВАНЯ и воспитаня у Автономней Покраїни Войводини**

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за софинансованє програмох и проєктох у обласци основного и штреднього образованя и воспитаня у Автономней Покраїни Войводини (у дальшим тексту: АП Войводина), у складзе зоз апроприяциями хтори одобрени з одлуку о буджету Автономней Покраїни Войводини у рамикох окремного роздїлу Покраїнского секретарияту за образованє, предписаня, управу, национални меншини – национални заєднїци (у дальшим тексту: Секретарият).

**Член 2.**

Право на додзельованє средствох маю установи основного и штреднього образованя и воспитаня на териториї АП Войводини чий снователь Република Сербия, автономна покраїна або єдинка локалней самоуправи, Реґионални центри за професийни розвой занятих у образованю зоз шедзиском на териториї АП Войводини, як и здруженя зоз шедзиском на териториї АП Войводини, хтори як єден з цильох здружованя предвидзели и активносци у обласци образованя (у дальшим тексту: хаснователє).

**Член 3.**

Програми и проєкти зоз члена 1. того правилнїка ше софинансує прейґ конкурса (у дальшим тексту: конкурс), хтори Секретарият розписує найменєй раз рочнє, у складзе зоз финансийним планом Секретарияту.

Конкурс облапя податки о назви акту на основи хторого ше розписує конкурс, висину вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми по яких ше будзе ранґовац прияви на конкурс, способ и термин за подношенє приявох на конкурс, як и другу документацию, з яку ше доказує виполнєносц условийох за подношенє прияви на конкурс.

**Член 4.**

Конкурс ше обявює на службеним интернет боку Секретарияту, у «Службених новинох Автономней Покраїни Войводини» и у єдним явним глашнїку, хтори закрива цалу територию АП Войводини.

Конкурс ше може обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши у писаней форми, на єдинственим формуларе хтори ше обявює на интернет боку Секретарияту и хтори облапя циль, активносци, хасновательох, финансийни план и отримуюцосц програмох и проєктох зоз термином їх законченя.

Єдна правна особа може поднєсц найвецей два прияви.

Секретарият будзе участвовац у софинансованю поєдинєчних програмох/проєктох максимално до 80% вкупней вимаганей суми по програми/проєкту, а найвецей по суму 300.000,00 динари по програми, односно проєкту.

**Член 6.**

Ґу прияви на конкурс ше подноши шлїдуюцу документацию:

1. фотокопия акту о упису до судского реґистру, односно фотокопия ришеня о упису до реґистру при Аґенциї за привредни реґистри за здруженя,
2. фотокопия потвердзеня о порцийним идентификацийним чишлє,

3) здруженя гражданох подноша и вивод зоз АПР зоз хторим ше доказує же подношитель прияви реґистровани за роботи у обласци образованя,

4) здруженя, хтори маю подписани Протокол о сотруднїцтве са Секретариятом, подноша фотокопию Протоколу.

Секретарият затримує право од подношителя прияви, по потреби, питац додатну документацию и информациї.

Нєподполни и нєблагочасни прияви ше нє будзе розпатрац.

**Член 7.**

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє конкурса за додзельованє средствох за програми и проєкти у обласци основного и штреднього образованя и воспитаня (у дальшим тексту: Комисия).

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 8.**

Покраїнски секретар розпатра предкладанє Комисиї и одлучує о розподзельованю средствох хасновательом зоз ришеньом.

Ришенє зоз пасуса 1. того члена конєчне.

Резултати конкурса ше обявює на интернет боку Секретарияту.

**Член 9.**

При розпатраню приявох на конкурс, Комисия будзе брац до огляду програми и проєкти у обласци основного и штреднього образованя и воспитаня, хтори ше одноша на:

1) установи основного и штреднього образованя и воспитаня и на реґионални центри за професийни розвой занятих у образованю:

* осучасньованє обовязней, виборней и факултативней наставней роботи, дзвиганє квалитету образовно-воспитного процесу, уводзенє иновацийох и елементох других наставних системох (програмована, тимска, проблемска, проєктна, еґземпларна, диференцована, обрацена учальня и др.), виробок наставних средствох и др.
* просвитне сотруднїцтво (медзиреґионалне и медзинародне сотруднїцтво),
* пестованє мултикултуралносци/интеркултуралносци и традициї, мацеринского язика припаднїкох националних меншинох – националних заєднїцох,
* очуванє животного штредку,
* безпечносц школярох,
* инклузивне образованє,
* розвой талантох,
* фахову праксу, розвой практичних и животних схопносцох,
* змаганя школярох хтори нє у орґанизациї Министерства просвити, науки и технолоґийного розвою (медзиреґионални, медзинародни....),
* едукативни кампи и стретнуца школярох,
* означованє значних ювилейних рочнїцох иснованя,
* усовершованє наставного кадру (за нєрозвити и окреме нєрозвити єдинки локалней самоуправи спрам єдинственей лїстини розвитосци реґионох и єдинкох локалних самоуправох хтору ше утвердзує за кажди рок и обявює у Сл. глашнїку РС),
* промоция и информованє (друкованє билтенох, часописох, публикацийох, як и друкованє моноґрафийох з нагоди означованя значних ювилейох, тематични наградни конкурси, вистави и др.),

2)здруженя:

* осучасньованє обовязней, виборней и факултативней наставней роботи и дзвиганє квалитету образовно-воспитного процесу (звонканаставни активносци, предлужене пребуванє), уводзенє иновацийох,
* просвитне сотруднїцтво (медзиреґионалне и медзинародне сотруднїцтво...),
* пестованє мултикултуралносци/интеркултуралносци и традициї, мацеринского язика припаднїкох националних меншинох – националних заєднїцох,
* очуваня животного штредку,
* безпечносц школярох,
* инклузивне образованє,
* розвой талантох,
* фахову праксу, розвой практичних и животних схопносцох,
* змаганя школярох хтори нє у орґанизациї Министерства просвити, науки и технолоґийного розвою (чийо иницияторе здруженя, медзиреґионални и медзинародни),
* едукативни кампи и стретнуца школярох,
* усовершованє наставного кадру – орґанизованє фахових сходох и семинарох (у складзе зоз чл. 8. и 16. Правилнїка о стємним фаховим усовершованю и здобуваню званя наставнїка, воспитача и фахових сотруднїкох («Сл. глашнїк РС», число 85/2013)),
* промоция и информованє (друкованє билтенох, часописох, публикацийох, тематични наградни конкурси, вистави и др.).

**Член 10.**

При одредзованю висини средствох за додзельованє, применює ше шлїдуюци критериюми:

* же подношитель прияви зоз успихом реализовал програми односно проєкти зоз предходних рокох за финансованє односно софинансованє з буджету АП Войводини и же поднєсол програмни и финансийни звит о їх реализациї зоз доказами о наменковим и законїтим хаснованю одобрених средствох (елиминуюци критериюм),
* же зоз програму односно проєктом облапени обласци хтори наведзени у члену 9. пасус 1. тачка 1. и 2. (елиминуюци критериюм),
* же програму односно проєкт мож преважно реализовац под час чечуцого буджетного року (елиминуюци критериюм),
* ступень розвитосци локалней самоуправи (приоритет нєрозвити и окреме нєрозвити єдинки локалней самоуправи спрам єдинственей лїстини розвитосци реґионох и єдинкох локалних самоуправох хтору ше утвердзує за кажди рок и обявює у Сл. глашнїку РС) – 5 боди,
* значносц и хасновитосц програмох односно проєктох за розвой основного и штреднього образованя и воспитаня у АПВ:
  + значносц – школски/општински – 1 бод, окружни – 2 боди, покраїнски – 3 боди, републични – 4 боди, медзинародни – 5 боди
  + хасновитосц – школски/општински – 1 бод, окружни – 2 боди, покраїнски – 3 боди, републични – 4 боди, медзинародни – 5 боди,
* облапенє хасновательох зоз програму и проєктом –
  + за школи – процент школярох и наставнїкох хтори уключени до програми односно проєкту (до 50% – 1 бод, 51–75% – 3 боди, 76–100% – 5 боди,
  + за здруженя – число директних хасновательох (до 25 – 1 бод, 26–50 – 3 боди, 51 и вецей – 5 боди),
* иновативносц и ориґиналносц програми односно проєкта – 3 боди,
* традиционалносц манифестациї тє. активносци – (роки тирваня: 5 – 9 роки – 1 бод, 10 – 14 – 2 боди, 15 и вецей – 3 боди),
* уключеносц векшого числа партнерох на локалним, реґионалним и медзинародним уровню – локални – 1 бод, реґионални – 2 боди, медзинародни – 3 боди.

Здруженя, хтори подписнїки Протоколу о сотруднїцтве зоз Секретариятом, нє уходза до системи бодованя и їх прияви ше будзе окреме розпатрац.

**Член 11.**

Обавязку за додзельованє средствох Секретарият пребера на основи контракту, у смислу закона з яким ше ушорює буджетну систему.

**Член 12.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од утвердзеного термину за реализацию наменки, за хтору средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за хтору су додзелєни.

Кед хаснователь нє доручи звит из пасуса 2. того члена, траци право конкуровац за розподзельованє средствох зоз новима програмами односно проєктами.

У случаю сумнї же додзелєни средства у дзепоєдних случайох нє наменково хасновани, Секретарият поруша поступок пред покраїнским органом управи цо компетентни за буджетну инспекцию, пре контролу наменкового и законїтого хаснованя средствох.

**Член 13.**

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, управу и национални заєднїци за финансованє и софинансованє програмох и проєктох у обласци основного и штреднього образованя и обласци школярского стандарду, число 128-451-154/2014-04 од 26. фебруара 2014. року.

**Член 14.**

Тот правилнїк ступа на моц з дньом обявйованя у «Службених новинох Автономней Покраїни Войводини», а будзе поставени и на службеним интернет боку Покраїнского секретарияту за образованє, предписаня, управу и национални меншини – национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ, НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 128-451-1095/2015-01

Нови Сад, 28.04. 2015. року

ПОКРАЇНСКИ СЕКРЕТАР,

Михаль Нїлаш, с.р.